«Sjuogtredve mil nordover, litt øst og oppover, ligger Flåklypa, ei lita fjellbygd under himmelhvelvingen».

Ivo Caprino sin folkekjære dukkefilm skal igjen lages som et bilspill. Det skal etter planen lanseres høsten 2019.

I FULL SVING: Tinka Town i Ravn Studio AS er spent på utviklingen. Foto: Ravn Studio AS

Nå er spillselskapet Ravn Studio i Drammen allerede i full gang med å designe racerbanen der du selv kan kjøre den hjemmesnekra racerbilen Il Tempo Gigante mot «disponent Rudolf Blodstrupmoen i Kristiania mark- og soppkontroll».

– Vi har tidligere sett at Flåklypa er tidløst og at det er mange som fortsatt bryr seg om de klassiske karakterene i filmen, sier Tinka Town som er kreativ produsent for det nye spillet.

Det har tidligere blitt produsert spill til PC og Nintendo DS, der sistnevnte omsatte for over ti millioner kroner. Den gangen var det også Ravn Studio som stod bak produksjonen.

DETALJERT: Spillet er bygget på teknologi der en kan lage 3D-modeller og sette disse i forskjellige situasjoner. Foto: Bjørn Torleiv Wahl / NRK

Steam og Nintendo

I 2000 kom det første spillet som solgte 380.000 eksemplarer. Den gangen fikk du det i fysisk form, men nå skal det selges digitalt på spillkonsollen Nintendo Switch og spillmarkedet Steam.

Selv om man nå lager en ny versjon av et tidligere spill, er det ifølge Town ikke noen billig affære å utvikle spillet.

– Det koster fra ni til ti millioner kroner for utviklingen. Men nå kan du oppleve bilracet i et tredimensjonalt format der du selv kjører som en av karakterene, forklarer hun.

IKKE FERDIG: Selv om mye av funksjonaliteten er på plass er blant annet ikke racerbanen ferdig designet. Foto: Bjørn Torleiv Wahl / NRK

Caprino: – Kunstnerisk ansvarlig

Skaperen av filmsuksessen gikk bort i 2001, men sønnen Remo Caprino jobber aktivt med å opprettholde Flåklypa-universet. Han har allerede rukket å justere på spillet, og er godt fornøyd resultatet så langt.

SPENT: Remo Caprino påpeker at spillet ennå ikke er ferdig, men ser frem til lanseringen. Foto: Torunn Myhre / NRK

– Vi er fortsatt på et tidlig stadium, så jeg har kun fått testet en liten del av spillet. Forrige gang utviklet vi spillet selv, men nå er det Ravn Studio som står for det. Jeg er i større grad kunstnerisk ansvarlig.

Se også: Ivo Caprino viser frem karakterene i Flåklypa for første gang

Videreutviklingen av universet, med de karakteristiske dukkene, fortsetter også etter lanseringen av spillet.

– Flåklypa er fortsatt populært blant barn i dag. Det er viktig for oss at Flåklypa treffer også nye generasjoner, og det håper vi skjer videre.